ดีกว่าเดิม
แม้ว่า นริศ ชัยสูตร อธิบดีกรมธนารักษ์ จะถูกโยกย้ายไปนั่งเป็นรองปลัดกระทรวงการคลัง แบบสายฟ้าผ่า ทั้งๆ ที่เจ้าตัวเหลืออายุราชการอีก 9 เดือน แต่ก็ไม่ได้ทำให้เจ้าตัวเสียกำลังใจ เพราะผ่านร้อนผ่านหนาวมาเยอะ
1 ม.ค. 2558

แม้ว่า นริศ ชัยสูตร อธิบดีกรมธนารักษ์ จะถูกโยกย้ายไปนั่งเป็นรองปลัดกระทรวงการคลัง แบบสายฟ้าผ่า ทั้งๆ ที่เจ้าตัวเหลืออายุราชการอีก 9 เดือน แต่ก็ไม่ได้ทำให้เจ้าตัวเสียกำลังใจ เพราะผ่านร้อนผ่านหนาวมาเยอะ
ตั้งแต่ย้ายจากอธิการบดีคณะเศรษฐศาสตร์ มหาวิทยาลัยธรรมศาสตร์ มานั่งเป็นผู้อำนวยการสำนักงานเศรษฐกิจการคลัง (สศค.) โดย สมคิด จาตุศรีพิทักษ์ ที่ตอนนั้นนั่งเป็นรองนายกรัฐมนตรีและ รมว.คลัง เป็นผู้ชักชวนมา
แต่พอสมัยรัฐบาล คมช. ซึ่งมี ม.ร.ว.ปรีดิยาธร เทวกุล นั่งเป็นรองนายกรัฐมนตรีและ รมว.คลัง ก็เด้ง นริศ ไปนั่งเป็นผู้ตรวจกระทรวงการคลังเป็นระยะเวลานานหลายปี กว่าจะได้ขยับขึ้นมาเป็นรองปลัดคลัง และเพิ่งได้นั่งเป็นอธิบดีกรมธนารักษ์เมื่อไม่กี่ปีที่ผ่านมา
ตั้งแต่รัฐบาล คสช.เข้ามาบริหารประเทศ โดยมี สมหมาย ภาษี เป็น รมว.คลัง และ วิสุทธิ์ ศรีสุพรรณ รมช.คลัง ก็มีข่าวจะโยกย้าย นริศ มาตลอด ก่อนหน้านี้มีการเสนอให้คณะรัฐมนตรี (ครม.) 1-2 ครั้ง ให้โยกย้ายแต่ต้องถอนเรื่องออกมาก่อน โดยคนวงในเปิดเผยว่า นริศ ได้ขอให้ สมคิด ซึ่งมีความใกล้ชิดกับ คสช.ช่วยยื้อให้อยู่ในตำแหน่งจนถึงเกษียณในเดือน ก.ย. 2558 นี้ แต่ไม่สำเร็จ
อย่างไรก็ตาม นริศก็ยังหัวใจเกินร้อยไม่ท้อแท้ โดยเจ้าตัวบอกว่าตำแหน่งรองปลัดคลังใหญ่กว่าตำแหน่งอธิบดีกรมธนารักษ์ รองปลัดได้ดูภาพรวม ดูแลหลายกรม ดังนั้นการถูกย้ายครั้งนี้ถือว่าได้ตำแหน่งใหญ่ขึ้นกว่าเดิม ไม่ได้เล็กลงสักนิด จึงไม่เห็นต้องเสียใจเสียดายให้เสียเวลาทำงานต่อได้ทันที